OBH 9935/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Rétai István

Az eljárás megindítása

Panaszos azért fordult az állampolgári jogok országgyűlési biztosához, mert az általa üzemeltetett "Messzilátó Csárdában" tartott jövedéki ellenőrzés során lefoglalt jövedéki termékek, majd a kiszabott jövedéki bírság kiszabása után jogorvoslati jogosultságát nem érvényesíthette. A bírság nem fizetését követően a végrehajtás elrendeléséről, a foglalásról értesítést nem kapott. 

A panasz szerint a Magyar Köztársaság Alkotmánya 57. §. (5) bekezdésében deklarált jogorvoslati jog sérült.

A megállapított tényállás és a megtett intézkedések

A Pécsi Vámhivatal 1995. január 3-án jövedéki ellenőrzést tartott N. Tné Botykapeterd, Szigetvári u. 2. szám alatt üzemeltetett "Messzilátó Csárda" üzlethelyiségben. Az ellenőrzés során megállapították, hogy jövedéki terméket forgalmaz engedély nélkül. A termékeket lefoglalták, szabálysértési eljárást indítottak.

Az 1993. évi LIX. törvény 18. §. (2) bekezdésére figyelemmel felvilágosítást kértünk a Baranya-Somogy és Tolna Megyei Vám- és Pénzügyőrség parancsnokától.

A kapott felvilágosítás szerint a vámhivatal ellenőrzése során 13 üveg szeszesitalt és 157 üveg sört foglalt le. A J-1889/1995. szám alatt 1995. január 19-én keltezett határozatával a Vámhivatal 730.000.- Ft jövedéki bírságot szabott ki és a lefoglalt árut elkobozta.

N. Tné a határozat ellen fellebbezést nyújtott be. A megyei parancsnok a határozatot felülvizsgálta és az 1995. március 21-én hozott 2403/1995. számú határozatával a jövedéki bírság összegét 442.018.- Fr-ra mérsékelte. A határozatot N. Tné részére kézbesítették, felhívták figyelmét a bíróság előtti jogorvoslati lehetőségre.

N. Tné a határozatot bíróság előtt nem támadta meg, a folyamatos felszólítások ellenére fizetési kötelezettségének nem tett eleget, ingatlanát eladta, lakcímeit többször változtatta. Bolykapeterdi megvásárolt lakására magánszeméllyel kölcsönszerződéssel vegyes vételi jogot alapító megállapodást kötött. 

A jogerőre emelkedett jövedéki bírság tartozás meg nem fizetése miatt a pécsi vámhivatal N. Tné adóssal szemben végrehajtást kezdeményezett. Az adós ismeretlen helyre költözött, így a végrehajtási lap kézbesítése nem vezetett eredményre.

A Botykapeterd, Szigetvári u. 5. szám alatti lakás ismertté válása után a 48/1997. számú végrehajtási lapot lakásán kézbesítették. 1997. március 19-én felszólították, hogy a végrehajtás előtt adósságát kiegyenlítheti. N. Tné adósságát nem egyenlítette ki, ezért a helyszínen 190.000.- Ft összegű ingóságot lefoglaltak, melyek az adós birtokában maradtak, azok megőrzését vállalta. 

N. Tné 1997. április 15-én részletfizetési kérelmet terjesztett elő. Az okmányokat felülvizsgálva a megyei vám- és pénzügyőr parancsnok megállapította 1997. június 3-án keltezett 7475/1-1997. VPMP. II. számú határozatában, hogy az adós körülményei a kedvezményt nem indokolják, ezért a kérelmet elutasította. A határozatot 1997. július 13-án kézbesítették.

1997. június 24-én N. Tné kérte beadványában tartozása elengedését. A kérelmet 1997. július 25-én keltezett 7475/3/1997. VPMP. II. számú határozatával jogszabályi okokra hivatkozással elutasították. 

1997. december 6-án a lefoglalt dolgokat 106.000.- Ft értékben a vámhivatal árverésen értékesítette. 

1997. október 9-én a további tartozás kiegyenlítése céljából a megyei parancsnok 7494/1-1997. VPMP. II. számú határozatával Botykapeterd belterület 46. hrsz-on felvett, természetben Szigetvári u. 5. szám alatt található ingatlan lefoglalását rendelte el 1.006.045.- Ft értékben, egyben az ingatlan árverésen történő értékesítését rendelte el.

A lefoglalás, az értékesítés ellen N. Tné kifogást, fellebbezést nem terjesztett elő. 

A vizsgálat megállapításai

A Pécsi Vámhivatal, a VPOP. Baranya-Somogy és Tolna Megyei Parancsnokság eljárása során törvényt nem sértett, mulasztást nem követett el.

Az eljárás során 1997. szeptember 17-én N. Tné lakhelye átvizsgálásakor a Botykapeterdi Önkormányzat két munkatársa, mint hatósági tanúk az eljárásban résztvettek. A lakás zárszakértő nyitotta ki, és a helyiség átvizsgálása után a zárbetétet kicserélte, a kulcsokat a jelenlévő önkormányzati képviselők  átvették.

A VPOP. Baranya-Somogy és Tolna Megyei parancsnok 7475/3-1997. VPMP. II. számú határozatának hivatkozása, mely szerint jogszabályi hely hiányában elutasította a bírság elengedését, megalapozott.  

Az 1993. évi LVIII. törvény (Jszt.) kizárja a jövedéki bírság elengedését. 

Az új hatályos 1997. évi CIII. törvény nem engedélyezi a kiszabott jövedéki bírság elengedését. A törvény az elengedésre, a méltányosság gyakorlására rendelkezéseket nem tartalmaz. (Hatályos: 1998. január 1-jétől.)

Annak vizsgálata, hogy a bírság kiszabása reális-e,  nem tartozik az országgyűlési biztos hatáskörébe. Ennek megfelelően az országgyűlési biztos nem mérlegelheti a bírság kiszabásának mértékét, nem intézkedhet eltérő mértékű bírság kiszabására. Azt állapíthatja meg, hogy az érintett hatóságok a jogszabályoknak, végső soron az Alkotmánynak megfelelően jártak-e el, a hatóságok intézkedése vagy intézkedése elmulasztása okozott-e alkotmányos visszásságot. A hatóság mérlegelési jogkörében döntött és nem lépte át ennek határait.

Az ügyben a jogorvoslati joghoz való jog sérülésével kapcsolatos alkotmányos visszásság nem állapítható meg.

Budapest, 1998.

Dr. Polt Péter